මුළු දිවයිනටම බලපැවැත්වෙන පරිදි පනවා ඇති සංචරණ සීමා හේතුවෙන් මාර්ග සෝදිසි කිරීම් ඉහළ නංවා ඇති බව පොලිස් මූලස්ථානය පවසනවා.කෙසේ වෙතත්, රජය මේ වනවිටත් නිවේදනය කර ඇති පරිදි අත්‍යාවශ්‍ය සේවා සඳහා මෙම සංචරණ සීමාවන් බලපැවැත්වෙන්නේ නැහැ.ඊයේ (21) රාත්‍රී 11 සිට එළඹෙන 25 වන අඟහරුවාදා අලුයම 4 දක්වා සංචරණ සීමා ක්‍රියාත්මක වන අතර, යළි එදින රාත්‍රී 11 සිට 28 වනදා අලුයම 4 දක්වා සංචරණ සීමා පැනවීමට නියමිතයි.මෙම සංචරණ සීමා කාලසීමාව තුල කිසිදු ලෙසකින් සාමාන්‍ය සංචරණයට අවස්ථාවක් නොමැති බවයි පොලිස් මාධ්‍ය ප්‍රකාශක, නියෝජ්‍ය පොලිස්පති අජිත් රෝහණ අවධාරණය කළේ.සංචරණ සීමා ක්‍රියාත්මක වුවද, ලබන 24, 25, 27 සහ 28 දිනවල ගොවීන්ගේ නිෂ්පාදන ක්‍රියාවලිය සඳහා ආර්ථික මධ්‍යස්ථාන 07 ක් විවෘතව තැබෙනවා.